### Ministru kabineta noteikumu projekta „Zinātniskās izpētes mežu apsaimniekošanas un uzraudzības kārtība” sākotnējās ietekmes novērtējuma ziņojums (anotācija)

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Zinātniskās izpētes mežu apsaimniekošanas un uzraudzības kārtība” (turpmāk – noteikumu projekts) sagatavots saskaņā ar Meža likuma 49.panta trešo daļu. |
| 2. | Pašreizējā situācija un problēmas | 2011.gada 13.oktobra likuma "Grozījumi Meža likumā" ("Latvijas Vēstnesis", 2011., 173.nr.), kas stājās spēkā 2012.gada 1.janvārī, 49.pants izteikts jaunā redakcijā, un šī panta trešajā daļā dots deleģējums Ministru kabinetam izdot noteikumus, kuri nosaka zinātniskās izpētes mežu apsaimniekošanas un uzraudzības kārtību.  Grozījumi Meža likumā paplašina zinātniskās izpētes mežu apsaimniekošanas mērķi, nosakot atbalstu mācību praksēm un tālākizglītībai meža nozares jomā, kā arī dod iespēju veidot jaunus zinātniskās izpētes mežus institūcijām, kas reģistrētas zinātnisko institūciju reģistrā. Līdz šim tiesiskais regulējums bija paredzēts tikai valsts zinātniskās izpētes mežiem, tādēļ bija nepieciešams sagatavot jaunu Ministru kabineta noteikumu projektu.  Valsts zinātniskās izpētes meži ir uz valsts vārda Zemkopības ministrijas personā reģistrēti meži (Ministru kabineta 2001.gada 27.jūnija rīkojums Nr.322 „Par valsts meža zemes piešķiršanu zinātniskās izpētes vajadzībām”), kas nodalīti specifiskiem mērķiem – pētījumu un apmācību objektu ierīkošanai, kuros realizē mežsaimniecības un meža ekosistēmas izzināšanu meža nozares vajadzībām. Šie meži sniedz būtisku atbalstu ilglaicīgai zinātniskai pētniecībai un izglītībai meža nozares jomā.  Saskaņā ar Meža likuma 47.panta otro daļu valsts zinātniskās izpētes mežus pārvalda Valsts meža dienests. |
| 3. | Saistītie politikas ietekmes novērtējumi un pētījumi | Nav attiecināms. |
| 4. | Tiesiskā regulējuma mērķis un būtība | Zinātniskās izpētes mežus apsaimnieko pētījumu veikšanai, ilglaicīgai zinātniskās izpētes, vides un meža monitoringa objektu ierīkošanai un uzturēšanai, kā arī mācību un tālākizglītības atbalstam meža nozares izglītības jomā.  Meža likuma 47.panta pirmā daļa paredz, ka zinātniskās izpētes mežus pārvalda un apsaimnieko zinātnisko institūciju reģistrā reģistrēta institūcija. Šī institūcija darbojas saskaņā ar normatīviem aktiem par zinātnisko darbību, kā arī veido savu zinātnisko padomi. Valsts zinātniskās izpētes mežus pārvalda un apsaimnieko Valsts meža dienests.  Noteikumu projekts paredz, ka zinātniskās izpētes mežus apsaimnieko, pamatojoties uz plānu. Ja zinātniskās izpētes mežos ierīko jaunus izpētes objektus, plānā pamato nepieciešamību ievērot Meža likuma 48.panta nosacījumus, kas pieļauj atkāpes no šī likuma normu ievērošanas. Jautājumus, kas skar esošo izpētes un mācību objektu apsaimniekošanu un jaunu ierīkošanu, saskaņo ar pārvaldītāja zinātnisko padomi. Izpētes objekti pēc būtības veido lielāku vai mazāku platību, kurā notiek izpēte, piemēram, tiek veikta koku dimensiju uzmērīšana. Tā kā meža attīstība ilgst pat 100 un vairāk gadu, tad šie izpētes objekti (lielākā to daļa) ir pastāvīgi un ilglaicīgi. Noteikumu projekts paredz izpētes objektus Valsts meža reģistrā reģistrēt ar atzīmi „izpētes objekts”, tādēļ tiks grozīts Ministru kabineta 2013.gada 12.februāra noteikumu Nr.88 „Meža inventarizācijas un Meža valsts reģistra informācijas aprites noteikumi” 26.4.2.apakšpunkts.  Zinātnisko mežu pārvaldītājs atkarībā no saviem mērķiem, kas tiks atspoguļoti šī pārvaldītāja nolikumā, varēs veikt gan saimnieciska rakstura, gan nesaimnieciska rakstura pētniecību. Darbību, kas nav saimnieciska rakstura pētniecība, varēs finansēt no valsts līdzekļiem, ja pētījuma veicējs abus darbības virzienus skaidri nodalīs un ja nesaimnieciska rakstura pētniecība atbildīs Eiropas Komisijas 2006.gada 12. decembra nostādnēm ,,Kopienas nostādnes par valsts atbalstu pētniecībai, attīstībai un inovācijai (Oficiālais Vēstnesis, 2006.gada 30.decembrī, C 323)”. Tā kā šī noteikumu projekta deleģējums ir zinātniskās izpētes mežu apsaimniekošanas un uzraudzības kārtība, tad nav lietderīgi šajā noteikumu projektā tiesiski regulēt iespējamā pārvaldītāja iespējamos pētījumus.  Ņemot vērā, ka iespējamo pētījumu raksturs un virziens nav nosakāms, pārvaldītāja atbildība noteikumu projektā formulēta vispārīgi. Administratīvo pārkāpumu kodeksā atbildība paredzēta par invazīvo sugu (51.2 pants) vai ģenētiski modificēto organismu (78.1 pants) izplatību vidē, vides piesārņošanu (58., 59., 76., 87.pants) , t.sk. arī radioaktīvā piesārņošana (87.1pants).  Ja šo noteikumu nosacījumi netiek ievēroti, Zemkopības ministrija ir tiesīga lemt par īpašo nosacījumu (Meža likuma 48.pants) piemērošanas pārtraukšanu.  **Valsts zinātniskās izpētes meži**  Noteikumu projektā ietverti papildu nosacījumi valsts zinātniskās izpētes mežu apsaimniekošanai, paredzot atbalstīt izpētes un mācību procesu.  Arī turpmāk, lai efektīvi pārvaldītu valsts zinātniskās izpētes mežus un atbalstītu izglītību, paredzēta valsts zinātniskās izpētes mežu konsultatīvā padome. Tās sastāvā iekļauti pārstāvji no 3 pētniecības institūcijām (LVMI „Silava”, LV Koksnes ķīmijas institūts, SIA „Meža un koksnes produktu pētniecības un attīstības institūts”), kā arī 3 augstākās izglītības iestādēm (Latvijas Lauksaimniecības universitāte, Latvijas Universitāte, Daugavpils universitāte), kuras nodarbojas gan ar pētniecību, gan izglītību meža un vides jomā. Padomes sastāvā iekļauts pārstāvis no SIA „Latvijas Lauku konsultāciju un izglītības centrs”, kas nodarbojas ar apmācību un sniedz konsultācijas par meža apsaimniekošanu, kā arī neformālo izglītību meža jomā. Padomes sastāvā iekļauts pārstāvis no kontrolējošās iestādes – Valsts meža dienesta – un pārstāvis no AS „Latvijas valsts meži”, kas ieinteresēta pētījumu rezultātu ieviešanā. Šīs institūcijas ir kompetentas un ieinteresētas valsts zinātnisko mežu mērķtiecīgā apsaimniekošanā un ir piekritušas darboties šajā konsultatīvajā padomē.  Konsultatīvā padome izvērtē un sniedz ieteikumus valsts zinātnisko mežu pārvaldītājam, tas ir, Valsts meža dienestam, par izpētes objektu, kā arī to infrastruktūras izveidi un uzturēšanu, arī par mācību un tālākizglītības pasākumu atbalstu.  Noteikumu projekts paredz valsts zinātniskās izpētes mežu apsaimniekošanas rezultātā iegūto resursu realizācijas veidus, tostarp gadījumos, kad noslēgti ilgtermiņa mežizstrādes līgumi. Lai gan spēku ir zaudējis likums „Par valsts meža izmantošanu” un no tā izrietošie Ministru kabineta 1995.gada 7.novembra noteikumi Nr. 335 „Noteikumi par kārtību, kādā noslēdzami ilgtermiņa mežizstrādes līgumi”, kuru 3.punktā noteikts, ka „ilgtermiņa līgums tiek noslēgts uz 20 un vairāk gadiem…”, aptuveni 6 tūkstošus hektāru lielā platībā līgumattiecības joprojām ir spēkā. Iegūtos resursus, tajā skaitā, kokmateriālus uzskaita saskaņā ar normatīvajiem aktiem par grāmatvedību.  Noteikumu projekts veicinās zinātniskās izpētes mežu mērķtiecīgu izmantošanu zinātnes un izglītības vajadzībām.  Šīs anotācijas I sadaļas 2.punktā minētās problēmas noteikumu projekts atrisinās pilnībā. |
| 5. | Projekta izstrādē iesaistītās institūcijas | Valsts meža dienests |
| 6. | Iemesli, kādēļ netika nodrošināta sabiedrības līdzdalība | Nav attiecināms. |
| 7. | Cita informācija | Nav |

|  |  |  |
| --- | --- | --- |
| II. Tiesību akta projekta ietekme uz sabiedrību | | |
| 1. | Sabiedrības mērķgrupa | Noteikumu projekts dod iespēju privātai iniciatīvai – nodarboties ar pētniecību savā meža īpašumā vai valdījumā esošajā mežā.  Pētījumus valsts zinātniskās izpētes mežos veic Latvijas Valsts mežzinātnes institūta „Silava”, Latvijas Valsts koksnes ķīmijas institūta un Latvijas Lauksaimniecības universitātes Meža fakultātes zinātnieki un pētnieki (apmēram 50 cilvēku).  „Silava” ir vadošais mežzinātnes institūts Latvijā, tas veic meža ekosistēmu un to komponentu izpēti, kā arī izstrādā ieteikumus nenoplicinošas meža apsaimniekošanas nodrošināšanai, meža resursu un produktu racionālai un efektīvai izmantošanai.  Koksnes ķīmijas institūts veic fundamentālos pētījumus koksnes zinātnē, koksnes ķīmijā un citus, kā arī lietišķos pētījumus par produktiem, ko var iegūt no koksnes, biomasas, un to iegūšanas tehnoloģijas.  Meža fakultātes mācību spēki arī veic pētījumus mežsaimniecībā, kokapstrādē, veicina tālākizglītību.  Par šo institūciju zinātnisko darbību liecina zinātniskās publikācijas, dalība dažādās konferencēs un starptautiskos projektos, organizētie semināri un kursi, izdotās grāmatas u.c.  Šīs zinātniskās institūcijas darbojas atbilstoši saviem nolikumiem un nodala finanšu plūsmas saimnieciskai darbībai, ja tāda ir, un darbībai, kurai nav saimnieciska rakstura.  Valsts zinātniskās izpētes mežos izpētes objekti, tajā skaitā meža un vides monitoringa objekti, ļauj iegūt vairāk zināšanu un lielāku izpratni par meža ekosistēmas attīstību, bioloģisko daudzveidību, meža veselību un citiem aspektiem. Izpētes objekti tiek izmantoti izglītojošiem semināriem, studentu apmācībai, meža nozarē strādājošiem un citiem interesentiem. Valsts zinātniskās izpētes mežos veikto pētījumu rezultāti ir publiski pieejami. Tādēļ valsts zinātniskās izpētes mežos veiktie pētījumi nav uzskatāmi par pētījumiem ar saimniecisku raksturu. Turklāt, tā kā valsts zinātniskās izpētes meži tiek apsaimniekoti saskaņā ar plānu, par kuru atzinumu sniedz konsultatīvā padome, tiek novērsts risks atbalstīt saimnieciska rakstura pētījumus.  Meža izglītības jomā zinātniskās izpētes mežus izmanto apmēram 300 studentu un 15 mācībspēku gadā no Latvijas Lauksaimniecības universitātes Meža fakultātes, kā arī Latvijas Universitātes Bioloģijas fakultātes un Ģeogrāfijas un Zemes dzīļu fakultātes. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Nav |
| 3. | Tiesiskā regulējuma finansiālā ietekme | Nav. |
| 4. | Tiesiskā regulējuma nefinansiālā ietekme | Nav. |
| 5. | Administratīvās procedūras raksturojums | Nav. |
| 6. | Administratīvo izmaksu monetārs novērtējums | Nav. |
| 7. | Cita informācija | Nav. |

*Anotācijas III sadaļa – projekts šo jomu neskar.*

|  |  |  |  |  |  |
| --- | --- | --- | --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | | | | |
| 1. | | Grozījumi Ministru kabineta 2013.gada 12.februāra noteikumos Nr.88 „Meža inventarizācijas un Meža valsts reģistra informācijas aprites noteikumi” | | | Grozījumi jāizdara noteikumu 26.4.2.apakšpunktā, lai precizētu Valsts meža reģistrā reģistrējamās pazīmes nosaukumu. Noteikumus grozīs Zemkopības ministrija līdz 2014.gada jūlijam. |
| 2. | | Cita informācija | | | Nav. |
| V. Tiesību akta projekta atbilstība Latvijas Republikas starptautiskajām saistībām | | | | | |
| 1. | Saistības pret Eiropas Savienību | | | Nav attiecināms | |
| 2. | Citas starptautiskās saistības | | | Nav attiecināms | |
| 3. | Cita informācija | | | Zinātniskās institūcijas („Silava”, Koksnes ķīmijas institūts, LLU), kas veic pētījumus valsts zinātniskās izpētes mežos, atbilst Eiropas Komisijas 2006.gada 12.decembra nostādņu ,,Kopienas nostādnes par valsts atbalstu pētniecībai, attīstībai un inovācijai (Oficiālais Vēstnesis, 2006.gada 30.decembrī, C 323)” 2.2.punkta „d” apakšpunktā dotajai pētniecības organizācijas definīcijai. Valsts zinātniskās izpētes mežos veiktie pētījumi atbilst šo nostādņu 3.1.1.punkta nosacījumiem par darbību, kas nav saimnieciska darbība, finansēšanu no valsts līdzekļiem. | |
| VI. Sabiedrības līdzdalība un šīs līdzdalības rezultāti | | | | | |
| 1. | Sabiedrības informēšana par projekta izstrādes uzsākšanu | | Noteikumu projekts no 2012.gada 29. novembra līdz 6. decembrim bija ievietots Zemkopības ministrijas tīmekļa vietnes sadaļā „Sabiedrības viedoklis”. | | |
| 2. | Sabiedrības līdzdalība projekta izstrādē | | Nav. | | |
| 3. | Sabiedrības līdzdalības rezultāti | | Iebildumi un priekšlikumi nav saņemti. | | |
| 4. | Saeimas un ekspertu līdzdalība | | Nav. | | |
| 5. | Cita informācija | | Nav. | | |
| **VII. Tiesību akta projekta izpildes nodrošināšana un tās ietekme uz institūcijām** | | | | | |
| 1. | Projekta izpildē iesaistītās institūcijas | | Valsts meža dienests | | |
| 2. | Projekta izpildes ietekme uz pārvaldes funkcijām | | Noteikumu projekts dos iespēju zinātniskām institūcijām veikt pētījumus mežā un precizē Valsts meža dienesta uzdevumus, lai nodrošinātu efektīvu pārvaldes funkciju pildīšanu. | | |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | | Jaunas institūcijas netiek veidotas. | | |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | | Esošu institūciju likvidācija netiek plānota. | | |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | | Esošās institūcijas reorganizēt vai apvienot nav plānots. | | |
| 6. | Cita informācija | | Nav. | | |

Zemkopības ministre L.Straujuma

2013.07.26. 12:01

V.Freimane

67027253, Vija.Freimane@zm.gov.lv